钦定古今图书集成/理学汇编/学行典/第178卷 > 大戴礼记 > 《哀公问于孔子》
## 钦定古今图书集成/理学汇编/学行典/第178卷 > 大戴礼记 > 《哀公问于孔子》

孔子遂言曰：“昔三代明王之政，必敬其妻子也有道。
妻也者，亲之主也，敢不敬与？子也者，亲之后也，敢不
敬与？君子无不敬也，敬身为大。身也者，亲之枝也，敢
不敬与？不能敬其身，是伤其亲；伤其亲，是伤其本；伤
其本，枝从而亡。三者，百姓之象也。身以及身，子以及
子，配以及配。君子行此三者，则忾乎天下矣。大王之
道也如此，国家顺矣。”公曰：“敢问何谓敬身？”孔子对曰：
“君子过言则民作辞，过动则民作则。君子言不过辞，
动不过则，百姓不命而敬恭，如是则能敬其身，能敬
其身，则能成其亲矣。”公曰：“敢问何谓成亲？”孔子对曰：
“君子也者，人之成名也。百姓归之名，谓之君子之子，
是使其亲为君子也，是为成其亲名也已。”